b"\n_START_ARTICLE_\nJanus de Xipre\n_START_SECTION_\nBiografia\n_START_PARAGRAPH_\nJanus va n\xc3\xa9ixer a G\xc3\xa8nova, on el seu pare, Jaume I de Xipre, era un captiu. La seva mare, Helvis de Brunswick-Grubenhagen, el va anomenar en honor del d\xc3\xa9u Janus, el fundador de G\xc3\xa8nova segons la tradici\xc3\xb3 mitol\xc3\xb2gica._NEWLINE_Quan el seu pare va ser elegit rei, va negociar un acord amb els genovesos per alliberar-lo i anar a Xipre, el qual es va signar el 2 de febrer de 1383. Sota aquell acord, els genovesos van rebre nous privilegis comercials. Tanmateix, els genovesos van reclamar que el seu pare deix\xc3\xa9s el seu fill Janus a la seva ciutat com a ostatge. Jaume va enviar un noble a G\xc3\xa8nova, Joan Babin, per actuar com pare suplent del seu fill. Com diu l'historiador xipriota Leontios Makhairas, Jaume va ordenar un impost especial que va requerir que els xipriotes\xe2\x80\x94tant nobles com comuns\xe2\x80\x94havien d'adquirir una quantitat de sal per tal de recollir els diners necessaris per alliberar el seu fill de la captivitat genovesa; aix\xc3\xb2 va ser aconseguit l'octubre del 1392, quan Janus tenia 18 anys._NEWLINE_Despr\xc3\xa9s de la mort del seu pare  el 9 de setembre de 1398, Janus va pujar al tron de Xipre. Fou coronat a la catedral de Nic\xc3\xb2sia, Santa Sofia l'11 de novembre del 1398._NEWLINE_Com a rei va provar el 1402 de recuperar Famagusta, la qual era sota govern genov\xc3\xa8s. Segons escriu Amati, l'administrador de Famagusta, el genov\xc3\xa8s Antonio de Karko, era el padr\xc3\xad de Janus. Aquests conspirava amb un sacerdot que era el pare espiritual de Karko, per tal de retornar la ciutat al regne xipriota i el sacerdot esdevindria bisbe de Famagusta. Implicat en aquella conspiraci\xc3\xb3 estava Pere Makhairas, germ\xc3\xa0 de Leontios. Van fer claus secretes de les portes de ciutat i hi havia moltes preparacions per prendre Famagusta i per assassinar Karko amb l'ajuda del pare Gregori i per obrir les portes als soldats de Janus. Tanmateix, a l'\xc3\xbaltim moment el pla va ser tra\xc3\xaft, i els conspiradors van ser arrestats a Famagusta; 28 d'ells van ser executats i la ciutat va quedar en poder de G\xc3\xa8nova._NEWLINE_El rei va continuar els seus esfor\xc3\xa7os posteriorment per recuperar Famagusta (en el territori de la qual tamb\xc3\xa9 estava inclosa Kyrenia). El 1403, el governador genov\xc3\xa8s, de Mengre, va tenir xerrades amb el representant de Janus, Giorgio Billi, que va acabar en un acord segons el qual aquestes ciutats van quedar en mans genoveses. M\xc3\xa9s tard, va for\xc3\xa7ar els xipriotes a pagar impostos especials per reunir un ex\xc3\xa8rcit i m\xc3\xa0quines de setge, i va assetjar Famagusta per tres anys per\xc3\xb2 en va, ja que hi havia acc\xc3\xa9s a la ciutat des de la mar. El 1406 el setge va acabar i els genovesos van intentar ocupar Limassol, per\xc3\xb2 van ser derrotats._NEWLINE_Dos anys m\xc3\xa9s tard, l'illa va ser afectada per epid\xc3\xa8mies. Simult\xc3\xa0niament, hi hi havia moltes plagues de llagosta a l'illa, les quals van causar la destrucci\xc3\xb3 de l'agricultura. Una nova epid\xc3\xa8mia va arribar el 1419\xe2\x80\x931420, la qual probablement va causar la mort de la segona esposa de Janus, Carlota, el 15 de gener del 1422. Com que el rei estava molt angoixat per la seva mort, el cos de la reina morta va ser tret fora del palau on es va fer el seu funeral, per tal de no ser vist per Janus._NEWLINE_Mentrestant, com que Xipre era encara una base permanent de pirates i aventurers, que s'amagaven per les costes xipriotes despr\xc3\xa9s de fer incursions en altres llocs del Mediterrani, Janus va mantenir di\xc3\xa0legs amb els representants del sult\xc3\xa0 d'Egipte. Janus era incapa\xc3\xa7 d'aturar les incursions, cosa que donava als musulmans una ra\xc3\xb3 per atacar Xipre. Xipriotes nobles i oficials del regne participaren en les batudes._NEWLINE_Barsbay, el sult\xc3\xa0 d'Egipte, va enviar forces militars a Xipre diverses vegades. Al voltant del 1424 una petita for\xc3\xa7a va atacar Limassol, i el 1425 l'ex\xc3\xa8rcit egipci va atacar Famagusta i llavors va saquejar L\xc3\xa0rnaca juntament amb l'\xc3\xa0rea propera, incloent Kiti, Dromolaxia, Kellia, Aradippou i Agrinou. Despr\xc3\xa9s de L\xc3\xa0rnaca, van anar a Limassol, la qual tamb\xc3\xa9 fou saquejada, incloent el castell de la ciutat._NEWLINE_L'estiu del 1426, els mamelucs van llan\xc3\xa7ar un atac a gran escala contra l'illa. Dirigit per Tangriver Mohamed i Inal al-Kakimi, el seu ex\xc3\xa8rcit format per m\xc3\xa9s de 3.000 homes entre els qu\xc3\xa8 hi havia mamelucs, turcs i \xc3\xa0rabs va arribar a l'illa amb 180 vaixells a prop d'Avdimou. Limassol fou un altre cop ocupat. Janus va reunir el seu ex\xc3\xa8rcit i es va despla\xc3\xa7ar de Nic\xc3\xb2sia a Limassol. Va demanar ajuda de les forces d'Europa: els genovesos eren els seus enemics, i els venecians i altres no van voler destruir les relacions comercials amb el sult\xc3\xa0._NEWLINE_Despr\xc3\xa9s de la batalla de Chirokitia (7 de juliol del 1426) contra els mamelucs, el rei Janus va ser capturat per les forces eg\xc3\xadpcies. Es va pagar el rescat despr\xc3\xa9s de deu mesos de captivitat al Caire. Durant la seva captivitat el seu germ\xc3\xa0 Hug de Lusignan, arquebisbe de Nic\xc3\xb2sia, va agafar el control de Xipre._NEWLINE_Despr\xc3\xa9s de la seva vict\xc3\xb2ria els mamelucs van saquejar L\xc3\xa0rnaca un altre cop i despr\xc3\xa9s la capital de Xipre, Nic\xc3\xb2sia. La fam\xc3\xadlia reial es va retirar a la fortificada Kyrenia i va ser rescatada. Els invasors van agafar un gran grup de captius abans de deixar l'illa._NEWLINE_Aquest desastre, juntament amb les incursions anteriors, les operacions de guerra de Janus contra els genovesos, les epid\xc3\xa8mies i les plagues de llagostes va causar en els serfs xipriotes molt de sofriment i van viure en condicions d'extrema pobresa, empenyent-los a la revolta. El dirigent dels revolucionaris xipriotes era una persona anomenada Alexis, que es va declarar rei a Lefkoniko. La revoluci\xc3\xb3 era gran, i va tenir el suport de la poblaci\xc3\xb3, que va elegir els seus dirigents propis en molts llocs de Xipre._NEWLINE_Mentrestant, Janus va ser humiliat al Caire: el van agafar, el van lligar amb cadenes i el van muntar en un ruc davant del sult\xc3\xa0, despr\xc3\xa9s va ser for\xc3\xa7at a agenollar-se i adorar nou vegades el terra pel que passava el sult\xc3\xa0. L'alliberament de Janus va ser efectuat despr\xc3\xa9s de mediacions d'europeus, que van recollir els diners que va requerir el rescat (12.000 besants). Xipre tamb\xc3\xa9 va haver d'oferir al sult\xc3\xa0 un impost anual basat en l'ingr\xc3\xa9s de 5.000 ducats. Aquesta taxa va continuar sent pagada fins i tot despr\xc3\xa9s del final del govern franc a Xipre. Juntament amb Janus, alguns dels captius van aconseguir comprar la seva llibertat despr\xc3\xa9s que les seves fam\xc3\xadlies recollissin els diners pel rescat. Altres van quedar captius i van ser venuts com a esclaus._NEWLINE_Mentre Janus era captiu a Egipte, a Xipre el nobles i els membres de la fam\xc3\xadlia reial intentaven dominar la rebel\xc2\xb7li\xc3\xb3 d'Alexis i al mateix temps aconseguir l'alliberament de Janus. Amb ajuda d'Europa, la rebel\xc2\xb7li\xc3\xb3 fou dominada despr\xc3\xa9s de 10 mesos. Els dirigents dels rebels van ser arrestats i despr\xc3\xa9s de tortures terribles van ser executats a Nic\xc3\xb2sia el 12 de maig del 1427, el mateix dia que el rei Janus arribava a Pafos des del Caire. El 28 de juny va morir d'una malaltia."